Κιμάς με αυγά, κολοκυθάκια και ντομάτα
Σας έχει περισσέψει λίγος κιμάς και θέλετε να ετοιμάσετε ένα γρήγορο και γευστικό γεύμα; Φτιάξτε αυτή την ιδιαίτερη ομελέτα με κολοκυθάκια!
300 γρ. κιμάς μοσχαρίσιος, 4 κολοκυθάκια μικρά, σε λεπτές ροδέλες, 1 κρεμμύδι ξερό, τριμμένο, 2 μεγάλες ντομάτες ώριμες, τριμμένες, 2 κουτ. σούπας άνηθος, ψιλοκομμένος, 1 κουτ. σούπας δυόσμος, ψιλοκομμένος, 4 κουτ. σούπας κατίκι (ή ανθότυρο), 6 αυγά, 50 ml ελαιόλαδο, αλάτι, φρεσκοτριμμένο πιπέρι
Για τον κιμά με ντομάτα, αυγά και κολοκυθάκια, σε ένα μεγάλο τηγάνι ρίχνουμε τα κολοκυθάκια και 2-3 κουτ. σούπας νερό και τα ζεσταίνουμε σε μέτρια φωτιά για περίπου 4-5 λεπτά, μέχρι να μαλακώσουν ελαφρώς και να εξατμιστούν τα υγρά. Τα αδειάζουμε σε μπολ.Στο ίδιο τηγάνι ζεσταίνουμε το λάδι σε δυνατή φωτιά και σοτάρουμε τον κιμά με το κρεμμύδι για 3-4 λεπτά, μέχρι να ροδίσει και να γίνει σπυρωτός. Ρίχνουμε την ντομάτα και αλατοπίπερο και μαγειρεύουμε για άλλα 5-6 λεπτά, μέχρι να γίνει ο κιμάς και να εξατμιστούν τα υγρά.Παράλληλα, χτυπάμε τα αυγά με τον άνηθο, τον δυόσμο, το τυρί και αλατοπίπερο, μέχρι να αφρατέψουν, και τα αδειάζουμε στο τηγάνι με τον κιμά.Προσθέτουμε τα κολοκυθάκια, ανακατεύουμε και μαγειρεύουμε για περίπου 3-4 λεπτά, μέχρι να σφίξει το μείγμα των αυγών.Συνοδεύουμε τον κιμά με ντομάτα, αυγά και κολοκυθάκια με χωριάτικο ψωμί και ντοματοσαλάτα.
Αυγά,Κολοκυθάκια,Μοσχαρίσιος κιμάς